J. Simon Aranka – Nagyböjt idején
                                         Mikor kalapácsvas üti, zúzza sorsom
                                         vagy szívemet bánat rút férge rágja,
                                         miért Uram, hogy csak akkor gondolok Rád
                                         és a bús Golgotára? 
 

                                         Miért merítem oly könnyen feledésbe
                                         Neved, s vásznát értem vállalt kínodnak,
                                         mikor jólét zsíros szaga tölti orrom,
                                         s hazug öröm hívogat? 
 

                                         Ó, milyen sokszor ítéltelek titokban
                                         minden tettedet, szavadat feledve
                                         - csak hogy magamat látszat-tisztára mossam -
                                         kínhalálra, keresztre?
 

                                          Lásd, így nagyböjt idején megpendül a húr,
                                          az elhangolódott lelkiismeret,
                                          valami zendül belül, valami kigyúl,
                                          szeretnék gyónni Neked. 
 

                                          Elsírni minden pazarlást, mindent, ami
                                          elvitt Tőled, s szorongat torkot, életet,
                                          bénító félelmeket, szóbilincseket,
                                          s bízni, hogy még kérhetek,
                                          hogy imám nem szórja majd szét a kósza szél,
                                          mert értem haltál megbocsátón, szelíden,
                                          mert a keresztre helyettem is fölmentél,
                                          most már elhiszem, igen,
 

                                          mert hinni akarom, hogy Megváltóm vagy Te,
                                          hogy egyedül értem adtad véredet,
                                          s ha költő lennék írnék Nevednek ezer
                                          himnuszt és dicséretet! 
 

                                          Csak arcodat lássam, jóságos, mutasd meg,
                                          és ahol Te vagy, ott lesz az én házam!
                                          Nélküled nem élek, halott agyag csupán,
                                          száraz, porló csontvázam. 
 

                                          Vándorolnék Érted sósivatagon át,
                                          nyomod keresve rideg, hűlt pusztákon,
                                          lelkemnek ezerszer negyven nap sem elég,
                                          hogy békére találjon. 
 

                                          Elvesztett az úton, mikor haragomban
                                          csikorogva durván megtagadtalak.
                                          Ó, boldogok, kik Téged minden áldott nap 
                                          szívükből megvallanak.

